যূথিকা : আমি যখন প্রথম ওখানে বাংলায় গান করছি তখন কিন্তু ওখানে কোনো হিন্দি বা অন্য কোনো ভাষারই গান হয়নি। এমনকি এই যে, ইন্দুবালা, আঙ্গুরবালা, কে.সি. দে হয়তো ফিল্মের গান করেছেন – সেটা না, কিন্তু ওখানে ওসব নিয়ে কোনো আলোচনাও শুনিনি, কোনোদিন রেকর্ডও দেখিনি। এরপর প্রথমে কমল দাশগুপ্ত আমাকে একটা মীরার ভজন শেখালেন, সেই মীরার ভজন যখন দাঁড়িয়ে গেল, পপুলার হলো, ফার্স্ট যখন ‘মীরা কে প্রভু সাঁচী দাসী বানাও’ – এই গানটা বেরিয়ে পপুলার হলো, তখন ওই গ্রামোফোন কোম্পানির থেকে বলা হলো, যতগুলো মীরার ভজন আছে সব যূথিকাকে দিয়ে গাওয়ানো হবে। তা আমাকে দিয়ে মীরার ভজন, এরপর দেখি উর্দু না’ত, কাওয়ালি – এসমস্ত তখন আমাকে ওখানে শিখিয়ে নেওয়া হলো। কিন্তু ভাষাগুলো তখন আমি জানতাম না, পরে আমি হিন্দিটা মাস্টার রেখে শিখেছিলাম। কিন্তু উর্দু আমি তখন অ-আ-ক-খ-র মতো ওইটুকু জানতাম – আলিফ-বে-তে-ছে। বাবার একজন অফিসার ছিলেন, বাবার সঙ্গে কাজ করতেন, তো তাঁর কাছ থেকে আমরা শিখতাম। আমি আর দিদি। তারপর দেখি তামিল – আমার উর্দু গানটা খুব পপুলার হয়েছিল – তো পরপর দেখি খুব উর্দু গান আমাকে করাতেন। আর সেটা যখন আমি মন দিয়ে গাইতাম, দু-একটা তখন ওরাও শুনতো। কিন্তু ওখানে তো মুসলমান – নানা জাত আসতো প্রোগ্রামে – তাদের খুব ভালো লাগতো – মানে খুব অ্যাপ্রিসিয়েট করেছিল। আর মুসলমানেরা একটা সংস্কার থেকে তারা আবার একটা প্রোগ্রামও করেছিল শুধু উর্দু ভাষার গানগুলো করবার জন্যে। তারপরে বলে যে, ‘তুমি ভজনও গাইতে পারো, আমরা ভজন শুনবো।’ কিন্তু উর্দুটা বেশিদিন আমাকে চালাতে দেয়নি গুজরাটিরা – ওরা তো অসম্ভব ভজনের ভক্ত – তারা বলে যে, ‘না, যে ভজন এতো সুন্দর গাইছে, তার আমরা উর্দু গান শুনতে চাই না।’